Aħna llum inġeddu l-impenn reċiproku tal-Unjoni Ewropea (UE) u tat-Tuneżija li napprofondixxu s-Sħubija privileġġata tagħna li tirrifletti n-natura eċċezzjonali tat-transizzjoni Tuneżina u l-ambizzjoni komuni li nsaħħu r-relazzjonijiet tagħna fl-oqsma kollha. Il-Politika Ewropea tal-Viċinat riveduta ser tippermettilna nirrispondu aħjar għall-aspirazzjonijiet tagħna permezz tal-istabbiliment ta' qafas xieraq għat-tisħiħ tas-Sħubija Privileġġata UE-Tuneżija. Dan il-qafas ġdid ser igħin jikkonferma l-intenzjoni u l-ambizzjoni komuni taż-żewġ naħat li jistabbilixxu kooperazzjoni estensiva, komprensiva u fil-fond fil-livelli kollha. Mir-Revoluzzjoni tal-2011 'l hawn, l-UE kienet is-sostenitur ewlieni tat-transizzjoni fit-Tuneżija. Hija ttenni d-determinazzjoni tagħha li tappoġġa l-isforzi tal-gvern u tas-soċjetà ċivili biex jikkonsolidaw il-kisbiet demokratiċi u l-istat tad-dritt permezz, b'mod partikolari, tal-implimentazzjoni tal-Kostituzzjoni l-ġdida, u biex jindirizzaw l-isfidi ekonomiċi, soċjali u ta' sigurtà. It-Tuneżija, b'kuraġġ u determinazzjoni, tkompli fil-mixja tagħha lejn id-demokrazija u r-riformi soċjoekonomiċi li huma essenzjali għas-suċċess tagħha. It-terroriżmu, li laqat lit-Tuneżija u l-Ewropa b'mod gravi fl-2015 u fl-2016, jeħtieġ rispons olistiku kkoordinat aħjar li jindirizza l-għeruq fondi ta' dan il-fenomenu u li jirrispetta l-valuri komuni tagħna tad-demokrazija u r-rispett għad-drittijiet tal-bniedem. Aktar milli tifridna, din it-theddida komuni tgħaqqadna. Matul l-2015, l-UE u t-Tuneżija intensifikaw b'mod konsiderevoli d-djalogu u l-kooperazzjoni tagħhom f'dan il-qasam, kemm fil-livell bilaterali kif ukoll mas-sħab internazzjonali tagħhom. Aħna nilqgħu t-tnedija tal-programm importanti ta' appoġġ tal-UE għar-riforma tas-settur tas-sigurtà u ninsabu determinati li nimplimentawh b'mod effettiv u rapidu b'appoġġ għal strateġija komprensiva Tuneżina għall-ġlieda kontra t-terroriżmu u r-radikalizzazzjoni. Is-sitwazzjoni soċjoekonomika tat-Tuneżija tirrikjedi inizjattivi ġodda u urġenti kif ukoll appoġġ konsiderevoli mis-sħab tagħha. Abbażi tar-riformi u l-proġetti ambizzjużi proposti mill-awtoritajiet Tuneżini, flimkien mal-forzi ekonomiċi u soċjali, l-UE ser tagħmel użu mill-mezzi kollha meħtieġa li jgħinu r-riformi soċjoekonomiċi maħsuba biex joffru lit-Tuneżini, u b'mod partikolari liż-żgħażagħ, opportunitajiet li joħolqu x-xogħol, il-progress soċjali u l-investiment u li jnaqqsu d-diverġenzi reġjonali. F'dan ir-rigward aħna nenfasizzaw l-importanza tal-integrazzjoni progressiva tal-ekonomija Tuneżina fis-suq intern tal-UE għall-iżvilupp soċjoekonomiku tal-pajjiż. In-negozjati għall-konklużjoni ta' ftehim ta' kummerċ ħieles approfondit u komprensiv (DCFTA) ser ikunu akkumpanjati minn assistenza teknika u finanzjarja tal-UE. Dan il-ftehim għandu jikkontribwixxi għal tisħiħ reali tar-relazzjonijiet bejn it-Tuneżija u l-UE għall-benefiċċju taż-żewġ partijiet. Huwa għandu jikkontribwixxi għal żieda tal-opportunitajiet ekonomiċi u tnaqqis tal-inugwaljanzi għat-Tuneżini kollha u ser ikun akkumpanjat minn faċilitajiet addizzjonali għall-mobbiltà tat-Tuneżini fl-UE. L-iskambji bejn is-soċjetajiet tagħna u l-popli tagħna jibqgħu fil-qalba tar-relazzjonijiet tagħna u huma strumenti ewlenin għal rabta aktar mill-qrib ġenwina. It-Tuneżija u l-UE jimpenjaw irwieħhom li jaħdmu aktar mill-qrib fil-qasam tal-migrazzjoni fi ħdan il-qafas tas-Sħubija ta' Mobbiltà u li jippromwovu aktar mobbiltà, b'mod partikolari ta' żgħażagħ, speċjalment fil-qasam tal-edukazzjoni, ir-riċerka u l-innovazzjoni fi ħdan il-qafas ta' programmi bħall-Erasmus + u l-Orizzont 2020. Konvinti mill-kontribut konsiderevoli tas-soċjetà ċivili fil-proċess demokratiku u fid-definizzjoni ta' mudell politiku, ekonomiku u soċjali adattat għall-aspirazzjonijiet taċ-ċittadini, l-UE u t-Tuneżija ser isaħħu d-djalogu tripartitiku tagħhom (l-UE, l-awtoritajiet, is-soċjetà ċivili) u jestenduh għall-kwistjonijiet ewlenin kollha fir-relazzjonijiet bilaterali, li għandhom ikunu soġġetti għal trasparenza assoluta u għal dibattitu pubbliku ġenwin fit-Tuneżija u fl-Ewropa. Sabiex ikunu jistgħu jintlaħqu l-isfidi tal-perjodu kruċjali li għaddej minnu l-pajjiż, il-komunità internazzjonali għandha tkompli ssaħħaħ l-appoġġ tagħha għat-Tuneżija, inkluż l-appoġġ finanzjarju tagħha. L-UE ser iżżid l-isforzi tagħha biex tidentifika l-opportunitajiet kollha ta' assistenza ulterjuri, u ser tfittex modi u inizjattivi ġodda li jippermettu li jiżdiedu l-ammonti u l-effettività tal-għajnuna tagħha. F'dan ir-rigward, l-UE u l-Istati Membri tagħha ser jistudjaw il-possibilità li jistabbilixxu arranġamenti speċifiċi u eċċezzjonali li jiksbu effetti rapidi u viżibbli sabiex l-għajnuna finanzjarja għat-Tuneżija tiżdied u tiġi ottimizzata. It-Tuneżija, li għandha aspettattivi kbar u li qed titlob titjib sostanzjali tal-għajnuna Ewropea permezz tal-istabbiliment ta' mekkaniżmi innovattivi, min-naħa tagħha ser tieħu miżuri sabiex tassorbi aħjar l-għajnuna internazzjonali u biex issaħħaħ il-koordinazzjoni tal-kredituri internazzjonali. Il-Kunsill ta' Assoċjazzjoni kien opportunità għal skambju f'livell politiku għoli dwar il-kwistjonijiet reġjonali ta' interess komuni, speċjalment is-sitwazzjoni fil-Libja. F'dan ir-rigward, l-UE u t-Tuneżija jilqgħu l-iżviluppi pożittivi ta' dawn l-aħħar ġimgħat fil-Libja u jġeddu l-impenn tagħhom li jappoġġaw il-gvern ta' għaqda nazzjonali bil-għan li dan ikun kapaċi jaffronta l-isfidi tat-terroriżmu u jiggarantixxi s-servizzi bażiċi għall-popolazzjoni tiegħu. Qbilna li nerġgħu niltaqgħu kemm-il darba jkun hemm bżonn sabiex immexxu 'l quddiem il-kwistjonijiet ta' prijorità. Ara l-paġna tal-laqgħa